text: Bosnisk mand udvist af Danmark 13 timer efter indbrud
  10 januar 2017 kl. 11.07
  En bosnisk mand blev taget på fersk gerning af politiet, da han var ved at læsse pallerammer i en varevogn. 13 timer senere var idømt ubetinget fængsel og udvisning af Danmark. 
  På fersk gerning blev en bosnisk mand anholdt af Sydøstjyllands Politi, da han var i gang med at fylde en varevogn op med pallerammer. Manden forsøgte at stikke af, men han blev hurtigt løbet op af politiet, der anholdt manden.
  Klokken 12 mandag, cirka 13 timer efter indbruddet var foregået, blev manden fremstillet i grundlovsforhør. Her blev han idømt 30 dages ubetinget fængsel og udvisning af Danmark med indrejseforbud i seks år.
  Tobias Engby, anklager for Sydøstjyllands Politi: "På et værthus i Horsens mødte han to mænd, der foreslog ham at lave ”business”"
  - Vi foreslog at varetægtsfængsle manden, indtil han kan udvises af Danmark, og det valgte retten så at følge, uddyber Tobias Engby, anklager for Sydøstjyllands Politi overfor TV SYD.
  Tobias Engby fortæller desuden, at manden vil blive udvist indenfor den næste måned.
  I forhold til udvisningen lagde retten vægt på, at manden ikke havde nok penge til at kunne forsørge sig selv, og heller ikke kendte nogen i landet.
  Skulle lave business med to personer fra værtshus
  Den bosniske mand var kommet til Danmark få dage tidligere, da han kørte med en lastbilchauffør til landet. Manden havde ikke specielt mange penge og ingen tilknytning til Danmark, men han forklarede i retten, at han gerne ville se landet.
  - På et værthus i Horsens mødte han to mænd, der foreslog ham at lave ”business”, fortæller Tobias Engby. Og således aftalte de palletyveriet ved Banedanmark.
  Under anholdelsen nåede de to mænd fra værtshuset at løbe fra politiet. Derfor er de er stadig på fri fod. Da den bosniske mand ikke kendte dem i forvejen, er det derfor sparsomt, hvad politiet ved om mændene, men en efterforskning er nu i gang.
  13 timer fra tyveri i Horsens til udvisning af Danmark https://t.co/M4055E4Bm2
  
  
  